Stormsrivier brou sy eie goue vog | News24
Stormsrivier brou sy eie goue vog
IN sy jonger jare was bierkoop eenvoudig en bierdrink so maklik soos agteroorsit en 'n koue ene knak.
Jy het net by die drankwinkel ingestap en 'n sespak Castle, Lion of Black Label onder die arm vasgeknyp. Deesdae is daar net soveel biere soos wyne te kies, en dit is 'n hele proses om tot daar te kom.
Dit is juis na 'n paar yskoue skuimkoppies dat drie bier liefhebbers - Chris Sykes (meeste-vakleerling), Johann Stumpf (meesterbrouer) en Pine Pienaar (meester-bier liefhebber) - besluit het om hul eie bier te brou. Só verseker hulle nie net goeie bier nie, maar ook 'n konstante toevoer van gehalte bier in die Tsitsikamma.
So gesê, so gedaan. Die Tsitsikamma Mikrobrouery, ge-leë in die hartjie van die pragtige Stormsrivier, het teen die einde van Augustus 2014 sy eerste boetiekbier - of 'craft' bier soos dit genoem word - produseer.
Die brouery produseer huidiglik vyf aals: Storms River Ale, Redwood Ale, die Woodcutters Ale, Baines Black Ale en Honeybush Ale. Verder produseer hulle Weissbier, 'n eg Duitse bier. Die Storms River Ale en Redwood Ale is uniek aan Stormsrivier en is slegs daar beskikbaar.
Die resepte agter dié suksesvolle boetiekbiere is die handewerk van dié drie vriende.
Sykes vertel die enigste verskil tussen 'n aal en 'n lager is die gis en die temperatuur waarteen dit fermenteer.
Volgens 'n passievolle Sykes, wat na net vyf lesse in biermaak en 'n biblioteek vol boekekennis die hoofbrouer is, is smaak die belangrikste komponent van hul bier. "Anders as grootmaatbrouers gebruik ons vars en net die beste bestandele. Ons produkte is sonder enige preserveermiddels," sê hy.
Die bestanddele gort en hops word noukeurig gekies en die water kom van 'n plaaslike boorgat om 'n produk van hoë gehalte te verseker.
Volgens Sykes, speel die gehalte van die water 'n be- langrike rol in die sukses van enige bier. Die minerale en sout in die water moet in perfekte harmonie saamwerk. "Daar mag nie kalk of chloor in die water wees nie."
Dié proses mag dalk verrassend eenvouding klink - net drie hoofbestanddele - maar dit verg noukeurigheid en baie geduld.
"Die gort word afgeweeg en in 'n masjien gebreek. Dan word dit met water gemeng, waarna 'n vloeistof (wort) uit die brousel onttrek word," vertel Sykes.
Dié vloeistof bevat suikers wat met die byvoeging van gis, stelselmatig sal fermenteer om die alkohol te vorm.
Volgens Sykes neem dit 10 ure om 150 liter bier te maak. Hy brou nagenoeg 300 liter bier 'n week. "Die skoonmaak van al die pype, pompe en houers neem vyf ure. Eers dan kan ek begin brou."
Volgens Sykes, wat nog nie een 'flop' gemaak het nie, sal hy altyd 'n vakleerling bly. "Sodra jy sê jy is 'n meester in iets, begin dinge skeefloop," sê hy skertsend.
"Om bier te maak, is soos om koek te bak. Die resep moet tot op die laaste punt noukeurig gevolg word. Daar is geen kortpaaie nie."
Sykes sal graag in die nabye toekoms met mint en kersies wil eksperimenteer.
Tsitsikamma Mikrobrouery verkoop verder 35 biere van ander Suid-Afrikaanse mikrobrouerye. Dit sluit in CBC, Robertson, Darling, Mitchells en Devils Peak.
En wat is dit in bier wat 'n persoon so lekker gewig laat aansit? "Ons drink te veel," sê Sykes laggend.